A BIZOTTSÁG (EU) 2020/2124 VÉGREHAJTÁSI HATÁROZATA

(2020. december 9.)

a „Contec Hydrogen Peroxide” biocid termékcsalád uniós engedélyezésének elutasításáról

(az értesítés a C(2020) 8394. számú dokumentummal történt)

(Csak az angol nyelvű szöveg hiteles)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a biocid termékek forgalmazásáról és felhasználásáról szóló, 2012. május 22-i 528/2012/EU európai parlamenti és tanácsi rendeletre (1) és különösen annak 44. cikke (5) bekezdésének első albekezdésére,

mivel:

(1) 2017. január 25-én a Contec Cleanroom (UK) Ltd. az 528/2012/EU rendelet 43. cikkének (1) bekezdésével összhangban kérelmet nyújtott be a rendelet V. melléklete szerinti 2. terméktípusba tartozó, „Contec Hydrogen Peroxide” nevű biocid termékcsalád engedélyezése iránt, amelyhez írásbeli megerősítést mellékelt arról, hogy az Egyesült Királyság illetékes hatósága vállalta a kérelem értékelését. 2019. március 25-én a Contec Europe az Egyesült Királyság Európai Unióból való kilépése miatt átvette a leendő engedélyes szerepét, Szlovénia illetékes hatósága pedig elfogadta, hogy 2020. február 1-jétől értékelő illetékes hatóságként jár el. A kérelem BC-GN057178-26 ügyszámon került bejegyzésre a biocid termékek nyilvántartásába.

(2) A „Contec Hydrogen Peroxide” hidrogén-peroxidot tartalmaz hatóanyagként, amely szerepel az engedélyezett hatóanyagoknak az 528/2012/EU rendelet 9. cikkének (2) bekezdésében említett uniós jegyzékében.

(3) 2019. augusztus 28-án az értékelő illetékes hatóság az 528/2012/EU rendelet 44. cikke (1) bekezdésének megfelelően benyújtotta értékelési jelentését, valamint értékelésének következtetéseit az Európai Vegyianyag-ügynökséghez (a továbbiakban: Ügynökség).

(4) 2020. április 7-én az Ügynökség az 528/2012/EU rendelet 44. cikke (3) bekezdésének megfelelően véleményt (2) nyújtott be a Bizottsághoz a „Contec Hydrogen Peroxide”-ról.

(5) A vélemény megállapítja, hogy a „Contec Hydrogen Peroxide” az 528/2012/EU rendelet 3. cikke (1) bekezdésének s) pontja értelmében vett „biocidtermék-család”, de nem felel meg az említett rendelet 19. cikke (1) bekezdése b) pontjának i. alpontjában meghatározott feltételnek.

(6) Az Ügynökség véleménye szerint a kérelmező – a benyújtott hatékonysági vizsgálatokban található következetlenségeket tekintve – nem bizonyította, hogy a „Contec Hydrogen Peroxide” kellően hatásos, így nem garantált, hogy az összes vonatkozó kritérium teljesül.

(7) A Bizottság egyetért az Ügynökség véleményével, és ezért úgy ítéli meg, hogy nem helyénvaló uniós engedélyt adni a „Contec Hydrogen Peroxide” termékre.

(8) Az e határozatban előírt intézkedések összhangban vannak a biocid termékekkel foglalkozó állandó bizottság véleményével,

ELFOGADTA EZT A HATÁROZATOT:

1. cikk A Contec Europe nem kap uniós engedélyt a „Contec Hydrogen Peroxide” biocid termékcsalád forgalmazására és felhasználására.

2. cikk E határozat címzettje a Contec Europe, Zl du Prat, Avenue Paul Dupleix, 56000 Vannes, Franciaország.

Kelt Brüsszelben, 2020. december 9-én. a Bizottság részéről Stella KYRIAKIDES a Bizottság tagja

(1) HL L 167., 2012.6.27., 1. o.

(2) ECHA opinion on the Union authorisation of the biocidal product family „Contec Hydrogen Peroxide (Az Európai Vegyianyag-ügynökség véleménye a „Contec Hydrogen Peroxide” biocid termékcsalád uniós engedélyezéséről), ECHA/BPC/248/2020, elfogadva 2020. március 5-én, https://echa.europa.eu/bpc-opinions-on-union-authorisation.